SKRIFTLIG FORESPØRGSEL E-2564/02

af Anna Karamanou (PSE) til Kommissionen

(16. september 2002)

Om: Kvinder i Sort syvårsdagen for massakren i Srebrenica

Ifølge organisationen Kvinder i Sort har regeringen for Den Serbisk-Bosniske Enhed forhindret en delegation fra denne organisation i at rejse til Srebrenica for at deltage i ceremonien i anledning af syvårsdagen for massakren i Srebrenica den 11. juli 2002 og mindes ofrene for denne massakre. Til trods for, st Stabiliseringsstyrken SFOR havde givet deres tilladelse og lovet at ledsage busserne, holdt den ikke sit løfte med det resultat, at kvindelige fredsforkæmpere fra 16 organisationer i Serbien og Montenegro blev afskåret fra at deltage i mindehøjtidelighederne.

Hvilke foranstaltninger agter Kommissionen at træffe for at tvinge regeringerne i det nuværende Jugoslavien og Den Serbisk-Bosniske Enhed (Den Serbiske Republik) til at respektere kvindernes ret til at deltage i lignende demonstrationer i fremtiden og ikke hindre menneskers frie bevægelighed ud fra politiske motiver? Hvilke foranstaltninger agter Kommissionen at træffe for at sætte en stopper for de bestræbelser, som chauvinistiske elementer i Den Serbisk-Bosniske Enhed udfolder for at undergrave den fredelige sameksistens i Bosnien-Hercegovina?

Svar afgivet på Kommissionens vegne af Christopher Patten

(22. oktober 2002)

Kommissionen har kendskab til rapporterne om, at flere grupper blev forhindret i at rejse til Srebrenica den 11. juli 2002 i anledning af årsdagen for massakren i 1995. I et tilfælde havde politiet i Republikken Serbien standset 30-40 medlemmer fra organisationen Kvinder i sort, som var på vej fra Beograd, nær Bratunac og forhindret dem i at nå frem til Srebrenica. Ifølge rapporterne var flere af de berørte buspassagerer ikke i besiddelse af den nødvendige dokumentation. I et lignende tilfælde gav både Repræsentanten for Højkommissariatet og Organisationen for Sikkerhed og Samarbejde i Europa (OSCE) i Bosnien-Hercegovina udtryk for bekymring og anmodede regeringen i Republikken Serbien om at foretage en undersøgelse og træffe de nødvendige disciplinære foranstaltninger. Selv om SFOR bidrager til at sikre forholdene, bl.a. ved hjælp af patruljer, kan denne stabiliseringsstyrke ikke være til stede overalt.

Selv om Kommissionen ikke kan tvinge Republikken Serbien til at sikre fri bevægelighed ved sådanne mindehøjtideligheder, har og bruger den muligheden for tydeligt at påpege, at myndighederne i Bosnien-Hercegovina og i Entity-området er ansvarlige for at garantere fuld bevægelsesfrihed for personer i hele Bosnien-Hercegovina (artikel I.4 i Bosnien-Hercegovinas forfatning). Hvis det kan konstateres, at disse krav ikke opfyldes, vil det blive bemærket i de årlige rapporter om stabiliserings- og associeringsprocessen og medføre, at Bosnien-Hercegovinas integrering i EU's strukturer vil blive forsinket. I denne sammenhæng vil Kommissionen også henvise til sin politiske og finansielle støtte til oprettelsen af en retsstat i Bosnien-Hercegovina. En del af denne støtte udgøres af EU's politimission, som vil tilstræbe at forhindre yderligere overgreb. Endelig ønsker Kommissionen at understrege, at det for at fjerne den chauvinistiske modstand mod fredelig sameksistens i Bosnien-Hercegovina er nødvendigt med en mentalitetsændring hos alle etniske grupper. Kommissionen forsøger at gennemføre dette på mange forskellige måder, både positive og negative, men det vil uundgåeligt komme til at tage lang tid at fjerne denne modstand helt.